PREDKLADACIA SPRÁVA

Navrhovaná novela zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov sa predkladá na rokovanie vlády Slovenskej republiky na základe uznesenia vlády Slovenskej republiky č. 1154 z 12. decembra 2001, ktorým boli schválené prioritné úlohy vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001.
Slovenská republika sa zaviazala v prístupových rokovaniach s Európskou úniou prostredníctvom Partnerstva pre vstup a Národného programu pre prijatie acquis communautaire realizovať nevyhnutné právne opatrenia potrebné pre zabezpečenie vzájomného uznávania kvalifikácií a zosúladenie s acquis. V prípade uznávania kvalifikácií v oblasti architektúry je v súčasnosti slovenská legislatíva len v čiastočnej zhode s acquis. Úplná kompatibilita má byť dosiahnutá k termínu vstupu Slovenskej republiky do Európskej únie. Predloženou novelou sa implementujú požiadavky vyplývajúce zo smernice Rady č. 384/85 z 10. júna 1985 o vzájomnom uznávaní diplomov, certifikátov a iných dokladov o formálnych kvalifikáciách v architektúre, vrátane opatrení na uľahčenie účinného uplatňovania práva na etablovanie a slobodu poskytovať služby. 
Zákon o autorizovaných architektoch a autorizovaných stavebných inžinieroch vyžaduje, aby pri zapísaní do zoznamu architektov mal architekt  trvalý pobyt na území Slovenskej republiky a aby vykonal skúšky. Podľa Spoločnej pozície Európskej únie ku kapitole č. 2 Slobodný pohyb osôb je potrebné tieto požiadavky pre občanov členských štátov Európskej únie odstrániť. Predkladaná novela zabezpečuje splnenie týchto záväzkov vyplývajúcich z práva Európskej únie a ich premietnutie do zákona o autorizovaných architektoch a autorizovaných stavebných inžinieroch.
Zároveň navrhovaná novela zohľadňuje v súlade s právom Európskej únie aj požiadavky všeobecného systému uznávania kvalifikácií, pretože zákon o autorizovaných architektoch a autorizovaných stavebných inžinieroch upravuje aj postavenie ako aj práva a povinnosti inžinierov a ďalších osôb vykonávajúcich odborné činnosti vo výstavbe. 
			Nakoľko navrhovaná novela zákona o autorizovaných architektoch a autorizovaných stavebných inžinieroch je zameraná na zabezpečenie súladu s acquis nepredpokladá sa jej dopad na štátny rozpočet, rozpočet VUC ani rozpočty obcí a zároveň neovplyvní hospodárenie obyvateľov, ani hospodárenie podnikateľskej sféry a iných právnických osôb. Z hľadiska predmetu úpravy návrh zákona nebude mať dopad na životné prostredie a ani na zamestnanosť.
			K návrhu novely zákona bolo uskutočnené v júli 2002 medzirezortné pripomienkové konanie. Po jeho ukončení bol návrh zákona na základe uplatnených pripomienok prepracovaný. Upravené znenie návrhu novely zákona bolo predmetom rokovania dňa 7.8.2002 na Ministerstve životného prostredia Slovenskej republiky s deviatimi subjektami, ktoré v rámci pripomienkového konania uplatnili k predloženému návrhu zásadné pripomienky. Všetky zásadné pripomienky boli v návrhu zapracované alebo bolo ich neakceptovanie vysvetlené. Na uvedenom rokovaní boli všetky existujúce rozpory odstránené a návrh sa na rokovanie vlády Slovenskej republiky predkladá bez rozporov. 
			Návrh zákona bol predmetom rokovania Legislatívnej rady vlády Slovenskej republiky. Na rokovanie vlády sa predkladá po zapracovaní pripomienok uplatnených na rokovaní Legislatívnej rady vlády Slovenskej republiky.